《寄酬朝鲜李锦农徵君》
清代·李士棻

李杜与苏黄，名震天壤内。惟苏官较高，亦屡遭迁劾。

今读四家文，俨与经史配。穷困备一身，华声及千载。

君生古人后，心在古人队。昨从海外来，揖我申謦欬。

异域定石交，同姓结深爱。捉笔书生平，字字见肝肺。

挚性俱缠绵，豪情各慷慨。屡临天补楼，把酒终日对。

妙誉溢坛坫，英词耀槃敦。辇下诸耆宿，咸喜识风裁。

分手何匆匆，一聚便难再。天疆实限之，积怀渐成痗。

梦魂飞傍君，河山不能碍。连岁遗我书，吟身知健在。

远物纷见投，如获珠百琲。嗟我少壮时，志尝慕鼎鼐。

谓宜蹑青云，树立追前辈。即今年四十，竟与初心背。

辛苦博一官，未敢傲丞倅。风尘厌奔走，奇穷久益耐。

还蜀无稳期，室人定交谇。琐琐陈旅状，君应悉梗概。

闻君入幕府，仗剑历边塞。徐卿雅重君，青眼优盼睐。

君抱惊世才，畏进而嗜退。蓄念在名山，学道迹宜晦。

所愿勤著书，光洁绝疵颣。吾侪犯世忌，无日无尤悔。

百为难一成，此事未可废。勖君兼自勖，藉作韦弦佩。

勿忘畴昔盟，埙篪鸣异代。夜就短镫檠，苦吟酒频酹。

迸泪缄寄君，东向发长慨。

作者简介：（1821—1885）清四川忠州人，字芋仙。咸丰五年副贡，历任彭泽、南丰、临川知县。后流寓上海。长于律诗。有《天瘦阁诗半》、《天补楼行记》。“诗半”者，盖士棻自谓长于律诗，而不能为古体，故自署其集如此。